kardosdrur/scandi-wiki huggingface dataset:
Nick Mason

Nicholas Berkeley Mason (født 27. januar 1944 i Birmingham, England) er trommeslager og lejlighedsvis komponist i rockgruppen Pink Floyd. Han er det eneste af gruppens medlemmer, der har været med siden dannelsen i 1965. Ud over at være trommeslager har Nick Mason også en passion for biler – gerne racerbiler.

Karriere

Pink Floyd 
Mason er det eneste medlem, som har været med fra starten i 1965. Han har spillet med på samtlige albums fra 1967 og fremad, selvom hans deltagelse på A Momentary Lapse Of Reason (1987) var minimal.
Oven på konflikten omkring navnet Pink Floyd, er Mason og Waters nu gode venner. Mason deltog i de to sidste koncerter i Rogers verdenstuné i 2002, hvor han spillede trommer på sangen Set the Controls for the Heart of the Sun og han vil spille trommer undervejs på Waters Europatur i 2006.

Den 2. juli 2005 stod Mason for første gang i mere end 20 år på scenen sammen med David Gilmour, Richard Wright og Roger Waters i forbindelse med Live 8, hvilket satte en del rygte om en ny tour med deltagelse af de 4 medlemmer af Pink Floyd. Det blev senere manet i jorden af Gilmour.

I forbindelse med David Gilmour's koncert i Royal Albert Hall d. 31. maj 2006, deltog Mason på trommer på de to sidste sange Wish You Were Here og Comfortably Numb.

Mason er blevet beskyldt for at være linket mellem Gilmour og Waters og måske den der kan være lokomotivet for en ny Pink Floyd tour.

Andet arbejde 
Ved siden af Pink Floyd, har Mason også lavet lidt tromme- og producerarbejde for andre som Steve Hillage, Robert Wyatt, Michael Mantler og The Damned.

Mason har også forfattet bøgerne Into The Red – 22 Classic Cars That Shaped A Century Of Motor Sport om hans passion for motorsport og racerbiler og Inside Out – A Personal History Of Pink Floyd om hans oplevelser med Pink Floyd fra 1965 og frem. Sidst opdateret i forbindelse med Live 8.

Væk fra musikken 
Mason er gift sin anden hustru, Nettie, og har fire børn. To piger fra første ægteskab og to drenge fra andet ægteskab. Familien bor i Wiltshire i byen Corsham i Camilla, dronning af Storbritannien tidligere hjem. Da Pink Floyd's pladeindspilninger og tourneer blev mere sporadiske, fik Mason mere tid til sin hobby, bilvæddeløb. Han ejer via sit selskab, Ten Tenths, adskillige racerbiler. Desuden har han deltaget med succes i 24-timers racerløbet i Le Mans, og så er han en habil pilot. Mason var blandt de heldige, som blev inviteret af Ferrari til at erhverve sig en af de 400 producerede Enzo Ferrarier.

Soloudgivelser 
 Fictitious Sports (1981)
 Profiles (1985)

Eksterne henvisninger 

 Ten Tenths Officiel hjemmeside
 

Musikere fra England
Rockmusikere fra Storbritannien
Trommeslagere fra Storbritannien
Pink Floyd
Personer fra Birmingham
Jørn Jeppesen (skuespiller)

Jørn Martin Jeppesen (født 21. april 1919 på Frederiksberg, død 18. januar 1964 i København) var en dansk skuespiller. 

Oprindelig uddannet som typograf. Herefter uddannelse på Det kongelige Teaters elevskole 1939-1941. Spillede siden på de fleste scener i København og på provinsturnéer. Fra 1955 og til sin død var Jørn Jeppesen ansat på Det kongelige Teater. Spillede roller som proprietær Monsen i De unges forbund (Henrik Ibsen) og sagfører Krogstad i Et dukkehjem (af samme).

Jørn Jeppesen var en ypperlig fortolker af poesi. Udsendte i 1940 digtsamlingen Unge Drømme. Denne populære skuespiller blev kun 44 år.

Udvalgt filmografi 
Blandt de film han medvirkede i kan nævnes:

Eksterne henvisninger 
 
 

Skuespillere fra Danmark
Typografer fra Danmark
Personer fra Frederiksberg
Personer i Kraks Blå Bog (afdøde)
Jawa

Jawa har flere betydninger:
 Jawa (motorcykel) – en tjekkisk motorcykel- og tidligere også bilfabrikant
 Jawa – et folkefærd i det fiktive Star Wars-univers, se Star Wars-racer

Se også 
 Java
Aage Fønss

Aage Fønss (født 12. december 1887 i Aarhus, død 30. september 1976 i København) var en dansk operasanger og skuespiller, fra 1917 ved Det kongelige Teater. Han huskes bl.a. for sin udførelse af Walkendorff i Elverhøj og Beckmesser i Mestersangerne i Nürnberg.

Udvalgt filmografi 
 Valdemar Sejr – 1910
 Panserbasse – 1936
 Mille, Marie og mig – 1937
 Balletten danser – 1938
 Komtessen på Stenholt – 1939
 En pige med pep – 1940
 En mand af betydning – 1941
 Peter Andersen – 1941
 Forellen – 1942
 To som elsker hinanden – 1944
 Besættelse – 1944
 Oktoberroser – 1946
 Kampen mod uretten – 1949
 For frihed og ret – 1949
 Café Paradis – 1950
 Harry og kammertjeneren – 1961
 Paradis retur – 1964

Referencer

Eksterne henvisninger 
 
 

Operasangere fra Danmark
Teaterskuespillere fra Danmark
Filmskuespillere fra Danmark
Åge
Personer i Kraks Blå Bog (afdøde)
Personer fra Aarhus
Bølling Sø

Bølling Sø er en genskabt sø mellem Engesvang, Funder og Kragelund sogne i Midtjylland. Søen, der har en overflade på 360 hektar blev genskabt i 2004 – 2005 på vandskellet vest for Silkeborg. Projektet havde stået på i 15 år, da det officielt blev indviet 8. maj 2005.

Der var en sø på stedet indtil den blev tørlagt i 1870'erne i forsøget på at få mere landbrugsjord. Det lykkedes nu aldrig at få området særligt tørt, men det store moseområde blev stærkt udnyttet til tørvegravning, især omkring første verdenskrig og anden verdenskrig. Ved tørlægningen af søen i 1870'erne blev gjort en række fund af aflejringer, som har langt navn til tidsperioden Bøllingtid fra ca. 12.800-11.800 f.Kr. Bjældskovdal er navnet på et moseområde ved østsiden af Bølling Sø, her blev Tollundmanden fundet.

Siden tørvegravningen helt stoppede omkring 1970, har der været talt om at genskabe Bølling Sø af rekreative grunde. Efter mange, mange års politisk debat og miljøundersøgelser blev der lavet en fredningskendelse om opstemning af en sø på 360 hektar i et fredet naturområde på i alt 850 hektar.

I august 2004 blev afvandingskanalen dækket til og i løbet af blot et halvt år nåede vandoverfladen op til den planlagte højde, som er 67,25 meter over havets overflade.

Søen er meget lavvandet – maksimalt tre meter. Der er overhovedet ikke tilløb, og der er intet intensivt landbrug i nærheden, så der er ingen tilførsel af næringsstoffer. Siden søens genskabelse har der været et meget rigt fugleliv.

Søen har afløb mod nordvest og er begyndelsen på Karup Å, men i den anden ende af søen siver vand ud i Funder Å, som løber ud i Gudenå ved Silkeborg.

Det er Naturstyrelsens lokale enhed Søhøjlandet der administrerer området.

Noter

Eksterne henvisninger 
 Seværdigheder ved Bølling Sø Naturstyrelsen
 Historie - Bølling Sø Naturstyrelsen
 Bøllingsøs udtørring Engesvang Lokalhistorisk Arkiv

Søer i Silkeborg Kommune
Søer i Ikast-Brande Kommune
Margueritruten
Anfinn Kallsberg

Anfinn Kallsberg (født 19. november 1947) er en tidligere færøsk politiker. Indtil 2. august 2007 var han formand for Fólkaflokkurin (Folkepartiet, det konservative parti), da han afløstes af Jørgen Niclasen.

Anfinn Kallsberg er født i Klaksvík som søn af husmoder Katrina og arbejdsformand Gunnar Kallsberg. Han er gift med Berghild, født Matras fra Viðareiði, og sammen har de 3 børn.

Efter en kontor- og handelsuddannelse i Klaksvík blev Kallsberg 1974 selvstændig med bogholderi. Fra 1974 til 1980 var han borgmester i Viðareiði. Fra 1980 til 2011 var han valgt ind i lagtinget, (1991-1993 som tingets formand). 1983-1985, i 1989 og 1996-1998 var han landsstyremand for finanser i Færøernes landsstyre. 

Fra lagtingvalget den 30. april 1998 og indtil 2004 var han lagmand for Færøerne i koalition med Tjóðveldi med Høgni Hoydal som formand. Koalitionen ønskede Færøernes selvstændighed fra Danmark, men i 2000 skete et totalt sammenbrud af forhandlingerne. Folkeafstemmningen om Færøernes fremtid blev opgivet 2001, da det var åbenbart, at regeringen ville tabe den. I 2002 blev Kallsberg og Hoydal genvalgt. Få dage inden lagtingsvalget meldte man om oliefund ved Færøerne. Men i 2003 nægtede Hoydals republikanere at fortsætte samarbejdet med Kallsberg. 

Lagtingsvalget den 20. januar 2004 medførte en konstellation, hvor Folkepartiet igen var med i landsstyret, men denne gang indgik Kallsberg en koaltion med Socialdemokratiet og Sambandspartiet under lagmanden Jóannes Eidesgaard. Siden har Kallsberg ikke selv været landsstyremand, men bestred den magtfulde post som formand for finansudvalget. Ved valget i 2008 blev Kallsberg genvalgt, og en landsstyrekoalition uden Fólkaflokkurin blev dannet. Det bevirkede, at han måtte afgive posten som formand for finansudvalget. Senere blev en ny koalition med Folkepartiet, Socialdemokratiet og Sambandspartiet med Kaj Leo Johannesen som lagmand blev dannet den 30. september 2008, og Kallsberg blev igen formand for finansudvalget.

I 2005 blev han valgt til Folketinget og repræsenterede sammen med Høgni Hoydal øriget i Nordatlanten. Han blev ikke genvalgt ved folketingsvalget 13. november 2007.

I 1991 og 1994-1998 var Anfinn Kallsberg også Færøernes repræsentant i Nordisk Råd. Og fra 1991 indtil 1996 sad han i styrelsen for Klaksvíks sygehus. 2005 blev han Ridder af Dannebrog.

Se også 
 Regeringen Anfinn Kallsberg I
 Regeringen Anfinn Kallsberg II

Eksterne henvisninger 

 
 Folkaflokkurin.fo – Anfinn Kallsberg  (på færøsk)
 Logting.fo – Anfinn Kallsberg  (på færøsk)

Tidligere folketingsmedlemmer fra Færøerne
Lagmænd fra Færøerne
Lagtingsformænd på Færøerne
Finansministre fra Færøerne
Fiskeriministre fra Færøerne
Kommunalministre fra Færøerne
Folketingsmedlemmer i 2000'erne
Riddere af Dannebrog
Politikere fra Fólkaflokkurin
Lagtingsmedlemmer fra Færøerne
Handelsministre fra Færøerne
Engesvang Sogn

Engesvang Sogn er et sogn i Ikast-Brande Provsti (Viborg Stift). 

Sognet blev i 1896 udskilt fra Funder Sogn og Kragelund Sogn, som begge hørte til Hids Herred i Viborg Amt. De 3 sogne udgjorde én sognekommune, men blev senere 3 selvstændige sognekommuner. Ved kommunalreformen i 1970 blev Kragelund og Funder indlemmet i Silkeborg Kommune. Engesvang blev indlemmet i Ikast Kommune, som ved strukturreformen i 2007 blev udvidet til Ikast-Brande Kommune. 

I Engesvang Sogn ligger Engesvang Kirke.

I sognet findes følgende autoriserede stednavne:
 Elbæk (bebyggelse, vandareal)
 Engesvang (bebyggelse, ejerlav)
 Engesvang Huse (bebyggelse)
 Engesvang Kirkeby (bebyggelse)
 Firhuse (bebyggelse)
 Frederiksværk (bebyggelse, ejerlav)
 Gråmose Hede (bebyggelse, ejerlav)
 Hørbylunde (areal, bebyggelse)
 Klode Mølle (bebyggelse, ejerlav)
 Krathuse (bebyggelse)
 Moselund (bebyggelse, ejerlav)
 Neder Julianehede (bebyggelse)
 Over Julianehede (bebyggelse, ejerlav)
 Pårup (bebyggelse, ejerlav)
 Pårup Hede (bebyggelse)
 Skygge (bebyggelse, ejerlav)
 Skygge Å (vandareal)
 Skyggehale (bebyggelse)
 Stenholt (bebyggelse, ejerlav)
 Trehuse (bebyggelse)

Noter

Eksterne kilder/henvisninger 
 
 
 Engesvang Lokalhistorisk Arkiv og Forening 

Sogne i Viborg Stift
Sogne i Hids Herred
Sogne i Ikast-Brande Kommune
Claus Mortensen Tøndebinder

Claus Mortensen Tøndebinder (født ca. 1499, død ca. 1575) var en dansk præst og reformator.

Navnet Tøndebinder havde han efter sin stedfader, der var bødker, idet han så vidt vides ikke selv havde noget med dette erhverv at gøre. 

Han var født i Malmø, blev præst og kom i 1526 til København, hvor han blev bekendt med den reformatoriske bevægelse, som han tilsluttede sig. Året efter vendte han tilbage til Malmø, og i kraft af sin ildhu og gode talegaver lykkedes det ham allerede i 1529-30 at få indført luthersk gudstjeneste i byen. 1528 udgav han den første danske salmebog, Malmø-salmebogen, som dog mest bestod af oversatte tyske salmer, bl.a. af Luther. Hans iltre temperament bragte ham på kant med Malmøs borgerskab, så han i 1541 måtte forlade sin post som byens sognepræst og blev forflyttet til en skånsk landsbykirke.

Eksterne henvisninger 
 

 Biografi i Dansk biografisk Lexikon fra 1903
 Biografi på Den Danske Salmebog Online

Danskere i 1500-tallet
Personer i reformationen
Skandinaver fra middelalderen
Reformatorer
Præster fra Danmark
Personer fra Malmø
Løvfrø

Løvfrøen (Hyla arborea) er en lille springpadde der findes i Europa, Asien og en del af Afrika. Den lever det meste af sit liv klatrende rundt på grene og blade af buske og træer. I Danmark yngler den i små solbeskinnede vandhuller i Østjylland, på Als, Lolland, Sydbornholm og Sønderjylland.

Løvfrø er fredet ligesom alle andre danske padder.

Udseende 
Løvfrøen kendes på at den er lille, klart grøn og klatrer i træer. En voksen Løvfrø bliver kun 4–5 cm lang. Den har små sugeskiver på fødderne.

Stemme 
Stemmen er en kraftig, skrattende lyd. I yngletiden lyder løvfrøernes kvækken fra vandhullerne efter solnedgang som et vedholdende, larmende kor. De kan også kvække i sensommeren, når de sidder i buske.

Referencer

Eksterne henvisninger 

 Danske krybdyr og padder .

Danmarks padder og krybdyr
 
Danske arter i Habitatdirektivet
C.A. Jensen

Christian Albrecht Jensen, kendt som C.A. Jensen (26. juni 1792 i Bredsted ved Husum – 13. juli 1870 i København) var en dansk guldaldermaler med speciale i portrætter.

Han blev født i hertugdømmet Slesvig og blev som 18-årig optaget på Kunstakademiet i København, hvor han uddannedes til portrætmaler af C.A. Lorentzen. I 1813 modtog han Akademiets lille sølvmedalje, men valgte alligevel at forlade stedet til fordel for Kunstakademiet i Dresden.

Med midler fra Fonden ad usus publicos drog han i 1818 ud på en længere studierejse, som bragte ham over Wien, Venedig, Bologna, Firenze og til sidst (naturligvis) Rom, hvor han bosatte sig for 3 år.

Studierejsen modnede ham kunstnerisk set, og i sine portrætter udviklede han en intim skildring af den afbildedes ansigtstræk, eksempelvis i den række af portrætter han udførte af kredsen omkring Bertel Thorvaldsen.

Hjemme i København, 1822-1823, var portrætkunsten domineret af akademiprofessor C.W. Eckersbergs nøgterne og nyklassicistiske portræt- og figurbehandling, men snart vandt C.A. Jensens mere psykologiske portrætstil frem, og op gennem 1820'erne oplevede han en stigende efterspørgsel.

Trods kongehusets bevågenhed havde C.A. Jensen svært ved at opnå officiel anerkendelse. I 1829 blev han således forbigået ved besættelsen af det ledige professorat ved Kunstakademiet efter C.A. Lorentzen. Efter 1830 begyndte interessen for C.A. Jensens intime portrætstil at dale og han kom i økonomiske vanskeligheder, som han søgte at afhjælpe ved at male kopier efter ældre malerier til portrætsamlingen på Frederiksborg Slot. I årene efter 1837 rejste han ofte til udlandet for at skaffe sig bestillinger og udførte i den forbindelse 11 portrætter af berømte astronomer til observatoriet i Pulkova nær Skt. Petersborg. 

1840'erne bragte yderligere nedgang i bestillingerne, som bl.a. var affødt af at hans politiske holdning ikke harmonerede med tidens nationalistiske strømninger, samt af en massiv kritik af hans malestil fra periodens toneangivende kunstkritiker, N.L. Høyen. C.A. Jensen indstillede næsten helt sin malervirksomhed i 1848.

1835 blev han titulær professor og 1858 Ridder af Dannebrog.

Han er begravet på Holmens Kirkegård.

Galleri

Eksterne henvisninger 

 
 
Biografi

Malere fra Danmark
Danskere i 1800-tallet
Personer fra Sønderjylland (på tværs af landegrænser)
Riddere af Dannebrog
Portrætmalere
Personer i Dansk Biografisk Leksikon
Titulære professorer fra Danmark
Personer fra Nordfrisland
Medlemmer af Det Kongelige Akademi for de Skønne Kunster
Niels Hemmingsen

Niels Hemmingsen var dansk teolog (født maj/juni 1513, død 23. maj 1600).

Han var født i Errindlev på Lolland i en bondefamilie, gik i latinskole i bl.a. Nysted, Nykøbing F. og Roskilde og studerede fra 1537 til 1542 ved universitetet i Wittenberg, hvor især Philipp Melanchthons humanistisk betonede teologi gjorde et stærkt indtryk på ham. I 1543 blev han professor i græsk ved Københavns Universitet og i 1553 professor i teologi. Han fik stor indflydelse som underviser og var samtidig rådgiver for kongen og rigsrådet.

Også internationalt gjorde han sig gældende i den protestantiske del af Europa, og hans teologiske skrifter fik stor udbredelse og blev oversat til flere europæiske sprog. Niels Hemmingsen må anses for at være den danske teolog, der har opnået den største berømmelse uden for landets grænser. Han var også flere gange rektor for universitetet og stod i venskabsforhold til mange af tidens betydende personer, både af de mægtige og de lærde.

Men i 1572 kom han i vanskeligheder, idet han tilsluttede sig reformatoren Calvins nadverlære, og han kom dermed i modstrid med den lutherske opfattelse. I 1576 følte han sig tvunget til at tilbagekalde sine synspunkter, og det skal også siges, at han hele tiden indædt havde bekæmpet den calvinistiske lære om dobbelt prædestination. Mistænkeliggørelsen ophørte dog ikke, og i 1579 blev han af Frederik 2. afsat fra universitetsembedet og forsat til et kannikeembede i Roskilde, hvor han levede som en højt anset person til sin død.

Litteratur 
 Martin Schwarz Lausten, Niels Hemmingsen - Storhed og fald, Anis, 2013. .

Eksterne henvisninger 
 

Danskere i 1500-tallet
Skandinaver fra middelalderen
Personer i reformationen
Teologer fra Danmark
Rektorer ved Københavns Universitet
Dæmonologer
Klon

En klon er en organisme, der er en eksakt genetisk kopi af en anden. Der er dog omstridt om klonen har samme genetiske udtryk.

I dyrenes verden er kloner et velkendt fænomen, selv om man ikke altid er sig det bevidst. Enæggede tvillinger er nemlig kloner med helt ens arveanlæg. Man kan også sige at kroppens celler udgør en klon, med få undtagelser som kønscellerne og nogle blodceller

Ukønnet formering er også kloning, der frembringer kloner. Men det er ikke mange dyr, der kan formerer sig ukønnet eller klones naturligt; kun bladlus og dafnier kan. Hunnerne får om sommeren unger uden at blive bedækket, og alle ungerne er genetisk lig moderen: moderen og ungerne er en klon. 

Encellede organismer, som for eksempel bakterier, deler (formerer) sig ved at kopiere genomet og danne to celler med samme genom.

Processer eller tiltag, der frembringer en klon, kaldes kloning.

Kloner i biologisk fagsprog 
I biologisk fagsprog er en klon en gruppe dyr eller planter med samme arveanlæg. Klonen består af orteten, det oprindelige dyr eller plante, samt rameterne, de efter orteten dannede individer.

Planter eller dyr, der formerer sig ukønnet, er eksempler på naturlige kloner. I planteavlsarbejdet kaldes orteten for kerneplanten.

Fordelen ved en klon er, at man kan få meget ens planter til haver, alléer og andre steder, hvor ensartetheden er afgørende for det skønhedsmæssige indtryk. Ligeledes er det meget brugt i frugt- og bæravl, hvor ensartethed i dyrkningsegenskaber og frugt kan være en stor fordel.  Et problem er til gengæld, at når en klon angribes af sygdom, rammes alle dens individer ofte samtidigt, da der ikke er nogen forskel på deres sygdomsresistens.

Kloner i edb-terminologi 
Inden for edb er en klon et stykke hardware eller software, der er kompatibelt med og i væsentlighed fungerer som et andet uden at være et ulovligt plagiat. Betegnelsen anvendes typisk om et produkt, der efterligner en dyrere mærkevare.

Betegnelsen benyttes undertiden som kort form for pc-klon, dvs. oprindeligt en klon af IBM's pc. I dag benyttes denne betegnelse dog snarere til at skelne mellem mærkevare- og ikke-mærkevare-pc'er.

Kilder/referencer

Se også 

 Bioteknologi
 DNA
 Genom
 Kloning
 Mutation

Eksterne links 

 Kloning. Etik.dk
 Tema om kloning. Etisk Råd 

Kloning

de:Klon
nl:Kloon
Vilhelm Kyhn

Peter Vilhelm Carl Kyhn (30. marts 1819 i København – 11. maj 1903) var en dansk landskabsmaler.

Han kom først i handelslære, derfra i kobberstikkerlære, men brugte samtidig Kunstakademiet fra 1836 og blev elev på modelskolen 1840, hvor han vandt den lille sølvmedalje. Samme år begyndte han at udstille i landskabsfaget, som han havde tillært sig på egen hånd. 

I 1845 vandt han den Neuhausenske Præmie, og i 1848 tildeltes han akademiets rejseunderstøttelse. Grundet de urolige forhold i Europa på det tidspunkt, fik han imidlertid lov til at udsætte sin rejse til 1850. Året efter fik han stipendiet fornyet, så han kunne tilbringe to år i Frankrig og Italien.

I perioden fra ca. 1865 til 1895 drev Kyhn en private tegne- og malerskole for kvinder. Blandt hans mere kendte elever var Anna Ancher, Johanne Krebs, Emilie Mundt, Marie Luplau, Emmy Thornam, Nielsine Petersen og Pauline Thomsen. Flere af disse var repræsenteret på kunstudstillingen Kvindernes Udstilling fra Fortid og Nutid i 1895.

I 1870 blev han medlem af Akademiet og udtrådte i 1882. I 1887 blev han dog medlem af Akademiets plenarforsamling. Mens han var medlem af Akademiet, blev han slået til Ridder af Dannebrog i 1879.

Kyhn udstillede sit første billede Bornholmsk Strandparti, som straks blev købt af Den Kongelige Malerisamling, der siden hen aftog yderligere ni af hans billeder. Han er rigt repræsenteret i offentlige og private samlinger.

Eksterne henvisninger 
 
 Vilhelm Kyhn i Dansk biografisk Lexikon
 

Malere fra Danmark
Riddere af Dannebrog
Danskere i 1800-tallet
Landskabsmalere
Personer fra København
Modtagere af De Neuhausenske Præmier
Personer i Dansk Biografisk Leksikon
Medlemmer af Det Kongelige Akademi for de Skønne Kunster
Medlemmer af Kungliga Akademien för de fria konsterna
Stillehavskrigen (flertydig)

Stillehavskrigen  har flere betydninger i historisk sammenhæng:

 Salpeterkrigen eller Stillehavskrigen – En krig (1879-84) mellem Peru og Bolivia på den ene side og Chile på den anden.
 Stillehavskrigen – Krig i Stillehavsregionen fra 1937 mellem Kina mod Japan og fra 1941 en del af 2. verdenskrig.
Garnethill

Garnethill er et kvarter i den nordlige del af centrum i Glasgow.

I Garnethill ligger bl.a. Glasgow School of Art og Skotlands første synagoge (grundlagt i 1879).

Garnethill er også navnet på en roman fra 1998 af Denise Mina (dansk oversættelse ved Klavs Brøndum udgivet i 2002).

Glasgow
Kvarterer
Miliærtuberkulose

Miliærtuberkulose (ikke militærtuberkulose) betegner en form for tuberkulose hvor mange af legemets organer samtidig er angrebet.

Tuberkulose
Riberhus (flertydig)

Riberhus har flere betydninger:

 Riberhus – en kongelig borg i Ribe
 Riberhus (ost) – en dansk ost
 Bugserbåden Riberhus
Naar Bønder elsker

Naar Bønder elsker er en dansk spillefilm fra 1942 instrueret af Arne Weel og efter manuskript af Axel Frische og Svend Rindom frit efter skuespil af Jeppe Aakjær.

Handling 
De mennesker, der skildres i filmen, er groet op af den jyske muld og er præget af dens sejhed, århundreders kamp med den sagnomspundne hede, der i sin ensomme majestæt synes at ruge over store hemmeligheder, som den højst nødigt vil slippe. Kampen er hård og usigeligt bitter for den nøjsomme jyske hedebonde, og hvor mange skæbner er der ikke begravet under hedens tavse monument?

Medvirkende 

 Sigurd Langberg, Rasmus Hansen, Sognefoged
 Agis Winding, Karen Mari, Enke i Hvolgaarden
 Inge Hvid-Møller, Kirsten, Karen Maris Datter
 Jørn Jeppesen, Anton Hedemark, Forkarl i Hvolgaarden
 Ejner Federspiel, Povl Hedemark, Antons Fader
 Axel Frische, Fisker Tammes
 Viggo Wiehe, Pastor Thomsen
 Preben Mahrt, Ole Darup, Thomsens Nevø, Student
 Aage Foss, Jens Kuk, Husmand
 Helga Frier, Mette Sofie Hop
 Karen Marie Løwert, Laura, Pige på Kragerupgaard
 Minna Jørgensen, Daglejer
 Jakob Nielsen, Daglejer
 Gunnar Strømvad
 Kirsten Andreasen

Referencer

Eksterne henvisninger 
 

Spillefilm fra Danmark
Danske film fra 1942
De tre skolekammerater

De tre skolekammerater er en dansk spillefilm fra 1944. Filmens manuskript blev skrevet af Poul Toft-Nielsen og Carl Henrik Clemmensen, og blev instrueret af Arne Weel, men afsluttet af Johan Jacobsen.

Handling 
Tre gamle skolekammerater mødes som modne mænd ved deres skoles 100-års jubilæum. Eyvind Carstens er nu en anset dommer, Herluf Steen er direktør for et stort glasværk, og Ove Lund er indehaver af et bogtrykkeri. De tilbringer en festlig aften på deres gamle kostskole og glæder sig over gensynet med den elskelige rektor Blom, som altid har fulgt sine gamle drenges færden ude i livet med den varmeste interesse.

Én af de tre gamle skolekammerater er blevet en hård forretningsmand, men udvikler sig hen ad vejen til "et menneske".

Medvirkende
Olaf Ussing
Ejner Federspiel
Poul Reumert
Valdemar Møller
Eva Heramb
Helga Frier
Jørn Jeppesen
Mogens Brandt
Hans Egede Budtz
Tavs Neiiendam
Einar Juhl

Referencer

Eksterne henvisninger 
 

Danske film fra 1944
Spillefilm fra Danmark
Film instrueret af Johan Jacobsen